‘Koop landbougrond as belegging’
• Nuus • ‘Koop landbougrond as belegging’
Ondanks die pessimisme oor grondbesit bly landbougrond ’n goeie belegging, sê mnr. Ernst Janovsky, van Absa AgriBesigheid.
Ondanks die pessimisme oor grondbesit en grondhervorming bly landbougrond ’n goeie belegging. Dit is beter om grond te koop as om geld in die bank te laat lê, sê mnr. Ernst Janovsky, hoofbestuurder van Absa AgriBesigheid.
Janovsky het op Agri Noordwes se jongboerkonferensie in Lichtenburg voorspel dat grondpryse nog minstens vir die volgende drie jaar met 10% tot 12% per jaar gaan styg. “As jy jou buurman nie nou uitkoop nie, gaan dit oor drie jaar 30% meer kos.”
Moenie blind staar
Hy sê hy kan die besorgdheid oor grondbesit verstaan omdat dit ’n belangrike produksiemiddel is, maar mense moet hulle nie blind staar teen slegs grondbesit nie. In Amerika word net 3% van landbougrond deur die eienaars daarvan self, verwerk.
Janovsky meen boere hoef hulle ook nie te kwel oor huurpag nie. “Dit sal net ingestel word op grond wat deur die staat besit en beheer word. Huurpag pas goed in by die stelsel van stamhoofde en kommunale grond en as die staat ’n huurder op grond plaas wat nie produktief benut word nie, is dit makliker om hom te verwyder en iemand anders in sy plek te plaas.”
“Die landbou se prentjie bly optimisties. Produktiwiteit kan nog verhoog, daar is winsgewendheid en banke gaan die landbou bly finansier,” het hy gesê.
2010/06/07 03:38:49 PM
As grond groei teen 10%, teen watse rentekoers sal ABSA my geld leen om grond te koop.
2010/06/07 09:57:14 AM
As ABSA die grond sal betaal, sal ek dit koop.
2010/06/05 12:20:52 AM
Mnr. Janovsky, kan jy nie 'n paar mense in die regering gaan skud dat hulle kan wakker word en begin dink nie?